Nalika wiwit produksi, sepatu Converse menika dèrèng dipunremeni déning tiyang, lajeng wonten tiyang ingkang namanipun Chuck Taylor, piyambakipun inggih menika pemain Baskèt ingkang sampun kondhang. Chuck Taylor ginakaken sepatu Converse menika nalika piyambakipun wonten jadwal tanding saha piyambakipun nggadhahi pamanggih bilih sepatu menika gadhah pangajeng-ajeng ingkang saé wonten ing olahraga baskèt. Wonten ing taun 1932, Chuck Taylor menika dipundadosaken nama wuwuhan saking sepatu Converse saha tapak asmanipun Chuck Taylor dipundadosaken logo Converse amargi Chuck Taylor biyantu anggenipun masaraken sepatu saha asring nyukani idhé saha pamrayogi nalika damel modhèl sepatu Converse, sarta kathah sanget jasa ingkang sampun dipuntindakaken déning Chuck Taylor. Nama menika asring dipunsingkat CT, manawi wonten ing seratan Converse biasanipun kaserat Converse  CT salajengipun kaserat modèlipun (biasa, andhap, inggil). Sasampunipun nama Chuck Taylor kondhang, sepatu Converse menika kathah ingkang ginakaken kagem olahraga saha sepatu Converse menika dipunproduksi mawi mapinten-pinten jinis. Jinis sepatu Converse saged dipunbédakaken wonten ing bahan ingkang dipunginakaken kagem bahan dasar kadosta; kulit, suede, kanvas, karèt. Jinis sanesipun wonten ing warna sepatu, wiwitipun prodhuksi sepatu menika namung ginakaken warna cemeng kemawon, ananging selebaripun kondhang sepatu Converse nggadhahi mapinten-pinten warna kadosta abrit, pethak, klawu, kuning, saha warna sanesipun. Variasi warna menika ugi gadhahi ancas supados ingkang remen sepatu Converse menika boten bosen. 